google/wiki40b huggingface dataset:
Ganghwatraktaten

Bakgrunn

Som en følge av den industrielle revolusjon på 1700-tallet startet mange europeiske land med å kolonialisere svake nasjoner i Afrika og Asia. Øst-Asia ble også invadert av fremmede makter, som startet med Opiumskrigen i Kina, noe som reduserte landet til et halv-kolonialisert territorium. USA, under ledelse av Matthew C. Perry tvang Japan til å åpne for handel med vestverdenen i 1854.
Nedverdiget av ulike traktater og avtaler, og med utsikter til å miste sin suverenitet til en imperialistisk stat, startet Japan en rask endring av landet fra et nærmest middelaldersk samfunn til å bli en industrinasjon.

Kuroda-angrepet

Året etter sendte Japan en flåtestyrke ledet av spesialutsending Kuroda Kiyotaka til Korea, og forlangte en unnskyldning fra Joseon-regjeringen og en handelsavtale mellom de to nasjonene. Den koreanske regjeringen akseptere kravet, og satte sitt håp til at import av nye våpensystemer skulle kunne forsvare landet fra fremtidig invasjon.
Avtalen ble den første påtvungne avtalen signert av Korea, men ikke den siste. Avtalen gav ekstraterritoriell status til japanske borgere i Korea og Korea åppnet tre havner for handel med Japan og andre nasjoner; Busan, Incheon og Wonsan og Korea ble samtidig pålagt å avvikle det nære forholdet til Kina.
Avtalen ble tolket på ulike måter. Den representerte en sterk endring i de Japansk-Koreanske forholdene. Avtalen ble basert på vestlig og internasjonal lov, og ble av koreanere sett på som en normalisering av forholdet til Japan. Japan brukte avtalen for å forfølge sitt egentlige mål, å nyordne den hierarkisne strukturen i Øst-Asia.
Avtalen sikret at både Japan og Korea var likeverdige parter, noe Kina etter press aksepterte, selv om den kinesiske innflytelsen skulle vedvare fram til 1895. Opinionen i Korea var delt; de konservative ønsket å beholde det tradisjonelle forholdet til Kina, mens reformistene ønsket at landet skulle knytte seg nærmere til Japan og modernisere.
Noen mente at avtalen opphevet Kinas skattekrav overfor Korea, men Korea fortsatte å betale skatt til Kina fram til 1895, da fredsavtalen etter den første kinesisk-japanske krig eksplisitt anerkjente Korea som en selvstendig nasjon og epoken med den sterke kinesiske dominansen over Korea ble erstattet av en annen stormakts dominans; Japans.
Södertälje SK

Södertälje SK, Södertälje Sportklubb eller SSK, er en ishockeyklubb i Södertälje i Sverige. Klubben ble stiftet 22. februar 1902 med hendelser som turn, friidrett, fotball, bryting og skøyter på programmet. 1907 dannet en bandy delen. I løpet av 1910 – og 1920-tallet var det vellykket i sykkelsporten, og i 1925 begynte å øve og spille hockey, en sport som nå er den største klubben øvelsene, i tillegg er det kunstløp og skøyter
Løvlands allé

Løvlands allé er artistnavnet til Tor Egil Vaule Andersen, og er inspirert av stortingspresident og statsminister Jørgen Løvland fra Evje. Løvlands allé ble etablert i 2010 og var opprinnelig en duo bestående av Sanjin Kazagic og Tor Egil Vaule Andersen, men har siden 2016 kun bestått av Tor Egil Vaule Andersen. Løvlands allé ga ut debutalbumet Små fortellinger om du og eg i 2013. Artisten har hatt flere radiolistinger hvor låten «Riket i to» ble A-listet på NRK P1. I 2015 ble «Høg himmel», som var et tekstsamarbeid med Ingvar Hovland, B-listet på samme radiokanal.  
Løvlands allés tidligere medlemmer: Sanjin Kazagic, Glenn Faannessen, Gjernumund Nomeland og Magne Temte.
Papuana oryctoides

Utseende

En stor (ca. 35 millimeter), nokså bred, blankt brunsvart hornbille. Hannen har et nokså langt, krumt horn i pannen og en kraftig uthuling foran på pronotum, denne er kantet med to butte tenner over og to på sidene. Dekkvingene har fine punktrader. Hunnen mangler horn i pannen (men har en liten knøl), pronotum er rundet med et par lave knøler.

Levevis

Larvene lever i jorda der de spiser råtnende plantemateriale. De voksne billene kan gjøre en del skade, særlig på taro, men også på andre rotfrukter som søtpoteter, ved at de ganger ganger i røttene. I tillegg til selve gnagskadene forårsaker der dermed også betydelige råteskader. Dette er et stort problem siden taro er en svært viktig avling i de aktuelle områdene.

Utbredelse

Arten lever i Vest-Papua.
Ferjesambandet Jektevik–Nordhuglo–Hodnanes

Jektevik–Nordhuglo–Hodnanes er et ferjesamband på fylkesvei 49 over Langenuen mellom kommunene Stord og Tysnes. Strekningen driftes av Norled med opptil 28 daglige avganger fra Jektevik og Hodnanes. Nordhuglo har opptil 13 daglige anløp. Overfarten Hodnanes–Jektevik tar 10 minutter direkte og 30 minutter med anløp på Nordhuglo. Strekningen opereres for tiden av bilfergen MF «Folgefonn».
Carl Spaatz

Tidlig karriere

Han ble uteksaminert fra akademiet som fenrik i 1914. Han begynte deretter på en militær flygeskole nær San Diego i California. Her fikk han flygervingen i mai 1916, og ble beordret til hærens signalkorps i Mexico. Han tjenestegjorde i First Aero Squadron og deltok under general John J. Pershing i jakten på Pancho Villa. Han ble forfremmet til løytnant i juli 1916 og kaptein i mai 1917.

Første verdenskrig

Da USA gikk inn i første verdenskrig, ledet Spaatz 31. Aero Squadron som inngikk i American Expeditionary Force (AEF). I Frankrike ble han satt til å lede en flygeskole, men ble snart beordret tilbake til USA. Før beordringen trådte i kraft, rakk han å få fly noen operasjoner med 13. Aero Squadron, og i løpet av tre uker rakk han å skyte ned tre fiendtlige fly. For dette ble han tildelt Distinguished Service Cross. Før hjemsendelsen ble han også forfremmet til midlertidig major.

Mellomkrigstid

I 1919 tjenestegjorde han i California og Texas. Som følge av omorganiseringer i USAs forsvar, ble han stilt tilbake til kaptein i Infanteriet i 1920, før videre omorganiseringer førte til ytterligere papirforfremmelser og -degraderinger. I februar 1923 ble han igjen forfremmet til major i Flygertjenesten. I løpet av denne perioden hadde han vært stasjonssjef ved Kelly Field i Texas, vært i staben ved 8. Corps Area, og skvadronsjef ved 1st Pursuit Group.
I 1924 og 1925 gjennomgikk han stabsskole, før han i juni 1925 gikk inn i staben til sjefen for våpengrenen i Washington D.C.
Den første uka i 1929 deltok Spaatz i en rekordflygning sammen med to andre fremtidige generaler i flyvåpenet, Ira Eaker og Elwood Quesada. I et forsøk på lufttanking, holdt de et Atlantic-Fokker C-2A, kalt «?», i luften kontinuerlig i mer enn 150 timer.
Fra mai 1929 til juni 1933 var Spaatz sjef for 7th Bombardment Group og 1st Bombardment Wing i California, før han gjennomgikk ytterligere stabsutdannelse.

Andre verdenskrig

I november 1939 ble Spaatz midlertidig forfremmet til oberst. Under slaget om Storbritannia var han flere uker i England som observatør, før han i august 1940 ble beordret til staben til sjefen for flyvåpenet. To måneder senere ble han forfremmet til midlertidig brigader og utnevnt til nestkommanderende for general Hap Arnold. I november ble han sjef for planleggingskontoret ved flyvåpenet, og juli 1941 ble Spaatz utnevnt til stabssjef for hærens flyvåpens hovedkvarter.
Lars Ranger

Lillestrøm

28. februar 2018 skrev han under en toårskontrakt med Lillestrøm. Det var hans første proffkontrakt og han ble samtidlig et fullverdig medlem av Lillestrøms A-lag.

Ull/Kisa (lån)

7. mars 2019 skrev han under en ny kontrakt ut 2020 med Lillestrøm. Han ble samtidig lånt ut til Ull/Kisa for hele sesongen 2019.

Landslaget

Han ble tatt ut i Norges tropp til U20-VM 2019 i Polen.
7. juni 2019 fikk han sin første U21-landskamp for Norge U21 mot Sverige.
Musikforeningen (Oslo)

Musikforeningen ble grunnlagt i Oslo 1871 som en norsk orkesterforening. Foreningen ble til på initiativ av Edvard Grieg.
I et inserat i Aftenposten 11. oktober 1871, inviterte en gruppe med Edvard Grieg i spissen, publikum til å tegne medlemskap i foreningen. De øvrige som underskrev invitasjonen var Peder Carl Lasson, Marcus Jacob Monrad, Thomas Heftye, Karl Hals, professor J. Nicolaisen, brigadelege Schjøtt og Ludvig Lindemann. Foreningen skulle anses som en fortsettelse av Det filharmoniske selskab.
Foreningen mottok kommunal støtte fra 1889. Musikforeningen gikk i 1919 over i det nystiftede Filharmonisk Selskap. Organisasjoner og personer som hadde beredt grunnen til Musikforeningen var Det muscalske Lyceum av 1810, Det filharmoniske selskab av 1846, Conradis og Kjerulfs abonnementskonserter og Winther-Hjelms og Griegs konserter på 1860-tallet.
Farouk El Okdah

Biografi

El Okdah er utdannet Bachelor of Science in Commerce fra Universitetet i Kairo, og er i tillegg Master of Accounting fra samme universitet i 1981. Han har også tatt Master of Business Administration (1981) og doktorgrad (Ph.D.) innen «Business and Applied Economics» ved The Wharton School ved University of Pennsylvania. 
Han startet sin yrkeskarriere som foreleser innen regnskap og økonomi ved The Wharton School ved University of Pennsylvania, fra 1978 til 1982. Deretter jobbet han for banken Irving Trust i New York fram til 1998, der han var Assistant Vice President for Midtøstendivisjonen ansvarlig for Afrikadivisjonen. Fra 1998 til 2002 jobbet han for The Bank of New York, bl.a. som Vice President, samtidig som han var administrerende direktør i selskapet Incolease (1997–2002). 
I januar 2003 begynte han i sentralbanken, som administrerende direktør og styreformann, og i desember samme år overtok han som sentralbanksjef etter Mahmoud Abul-Eyoun, etter at han ble utpekt av president Hosni Mubarak i slutten av november.
I november 2011 startet El Okdah sin tredje 4-årsperiode som sentralbanksjef. Da denne perioden utløp i januar 2013 gikk han av, og ble erstattet av Hisham Ramez Abdel Hafez, som ble innsatt 4. februar 2013.

Annet

El Okdah har både egyptisk og USA-amerikansk statsborgerskap, og snakker både arabisk og engelsk flytende. Han er gift og har to barn.
Istrehågan

Istrehågan er en gravplass fra jernalderen (500 f.Kr.–1000 e.Kr.). Steinsettingene stammer fra tiden mellom 400–600 e. Kr. Kulturminnet er automatisk fredet etter kulturminneloven. Istrehågan ligger akkurat på grensen mellom Larvik og Sandefjord, ved Jåberg i Tjølling.
Kulturminnet består av tre steinsettinger, og to store skipssetninger, den største er 25 meter lang og består av 18 reiste steiner. I gravene er det, bortsett fra rester etter mennesker, funnet rester av bjørneklør, keramikk, en nål og andre gravgaver. Istrehågan går for å være et av Norges flotteste kulturminner av sitt slag.

Stedsnavnet

Hva selve navnet betyr skal være uvisst, men førsteleddet kommer ifølge Norsk etternamnleksikon (side 210) av Istra, «et elvenamn av uviss tyding». Arkeologen Elizabeth Skjelsvik foretok undersøkelser av Istrehågan i årene 1959–1962, hvorpå anlegget ble rekonstruert slik man mente det hadde sett ut. Andre funn i nærområdet stammer fra bosetting i kortere og lengre perioder gjennom både steinalderen og bronsealderen.

Skipssetning 1

Skipssetning 1 bestårt av syv rundt én meter høye, uvanlig på siden liggende plater av singel, som danner en skipsform av ca 10 m lengde og to m bredde. Innenfor fant man oppkastet steiner og jord, med jernfragmenter, trekull, likbrann, knokler og et bruddstykke og leirtøy.

Skipssetning 2

Skipssetning 2 består av 18, ved begge stavner inntil fire meter høye steiner, som står på en to meter bred nedre steinpakning og danner et steinskip av rundt 25 m lengde og ni meters bredde. Steinene på midtpartiet av langsidene består av avrundede monolitter av lav høyde. Midskips ble det funnet en kokegrop der det var foretatt likbrenning, og her ble det funnet gravgaver (kam, spillesteiner og annet).

De tre retterringer

De tre retterringer (eller domarringer, en form for sirkulære steinsettinger) har diametre på 5, 9 (steinkrets A) og 11 m (steinkrets B). Mens de større fremdeles eksisterte ved utgravningene ble den minste reponstruert på grunnlag av standspor. De dtore steinene i ringene var markert sammenknyttet med mindre steinrekker. Alle ringer hadde spor av likbrann og trekull.
Steinkrets A har ni meters tversnitt og består av ni om lag én meter høye monolitter. I midten lå en gravklode. Steinkrets B har 11 m diameter og består av syv rundt 1,4 m høye monolitter. I midten lå en gravklode og en brynestein. De store steinene i bekke ringer ble forbundet med hverandre med rekker av mindre steiner.
Den 60 cm høye bautasteinen raget ved undersøkelsestidspunktet bare 24 cm opp av bakken.

Andre fornminner i området

Også ved Raveien-Sagveien på Elgesem er det gravfelt og steinkrets fra folkevandringstiden, rundt år 500 e.Kr. Dette feltet omfatter åtte gravhauger og en skipsformet steinsetting. På Haugen gård på Jåberg, like ved Istrehågan, men i Sandefjord kommune, finnes et helleristningsfelt fra år 1500-500 f.Kr. Tegnene der er tolket som jordbrukssymboler. Det er for øvrig mange fornminner, gravhauger og -røyser andre steder i Vestfold.
Kristin Skogheim

Nominasjoner

Skogheim ble nominert i kategorien for Årets kvinnelige skuespiller for rollen som Astrid, Jims mor, i Pitbullterje i Amandaprisen i 2006.
I 2009 vant Skogheim gullruten for årets kvinnelige programleder med TV-serien "Skogheims" på TV 2.
Kjøttbransjen

Kjøttbransjen er et fagblad som (per 2018) utgis av KLF Media AS, som er et datterselskap av Kjøtt- og fjørfebransjens Landsforbund.
Per 2018 er Per A. Sleipnes redaktør for bladet, som gis ut ti ganger i året, med et opplag på 3000.
Carapulcra

Carapulcra er en peruansk matrett som består av svinekjøtt og dehydrerte poteter, med peanøtter, chilipepper, hvitløk og annet krydder. Det er en moderne tilpasning av en tradisjonell andisk rett. Carapulcra serveres vanligvis med ris, kokte poteter eller yuca.
Thomas Newcomen

Utviklingen av Newcomens dampmaskin

Da Newcomen begynte å utvikle sin maskin, gjorde han det fordi han var interessert i mulighetene for å bruke dampkraft til å pumpe vann opp av gruvene. Dette gjaldt særlig gruvene i Cornwall i Sør-England slik at de ikke skulle bli oversvømt. Før dampmaskinen ble vannpumpene drevet av hester, og dette ble vanskelig i gruvedriften. Lik Savery brukte Newcomen Papins ideer om å lage undertrykk i en sylinder. Systemet fungerer slik at tyngden av pumpesystemet trekker stempelet opp. Samtidig fylles sylinderen under stempelet med damp. Når stempelet når sitt toppunkt, slippes det vann inn i sylinderen. Derved kondenseres dampen og trykket i sylinderen faller. Det utvendige atmosfæretrykk presser derved stempelet ned og samtidig gir arbeidsslag til pumpa. Når stempelet når bunnen, slippes kondensvannet ut og syklusen repeteres.
Grazer AK

Grazer Athletik-Sport Klub, eller bare Grazer AK, er et østerriksk idrettslag fra Graz. Klubben ble grunnlagt i 1902, og driver med fotball, tennis, basketball og stuping.
Hellisøy fyr

Fyrtårnet

Fyret ble tent første gang 15. oktober 1855 og er landets nest eldste støpejernstårn etter Eigerøy fyrstasjon i Rogaland. Fyret står på en lav granittsokkel og er 32,3 meter høyt. Tårnet er rødmalt med to hvite belter. Fyrtårnet har en spesiell konstruksjon som det bare finnes et annet eksempel på i Norge (Eigerøy fyrstasjon). Som sikring mot bølgeslag er tårnet foret med teglstein og de to nederste etasjene er på det nærmeste fylt med naturstein.

Fyrlys

Lampen er et 3. ordens linseapparat, med en styrke på 960 000 candela. Linseapparatet og lyktehuset fra 1903 er fremdeles i drift. Lyset er 46,5 meter over havet og har en rekkevidde på 18,8 nautiske mil. Det lyser fast hvitt med en blink hvert 30. sekund.

Bolig

Fyrvokterboligen ble oppført i 1903 etter at den gamle boligen ble truffet av et lyn og brant ned året før.

Automatisering og fredning

Fyret ble automatisert i 1992 og fyrstasjonen med fyrtårn, fyrvokterbolig, maskinhus og naust ble fredet av Riksantikvaren i 2000. Fyret brukes nå til fyrkafé og utstilling i juli måned og ellers til utleie til feriegjester.

Annet

Den 12. januar 2007 skjedde Server-forliset da frakteskipet MS «Server» gikk på grunn på holmen fyrstasjonen står på og forårsaket et oljeutslipp.
Bolbotrypes

Utseende

En middelsstor (ca. 12 millimeter), bred og høyt hvelvet, blank, rødbrun tordivel. hodet er stort og bredt, hos hannen med et kort horn i pannen. Pronotum er bredt, rundet, hos hannen uthulet foran med noen spisse knøler, blankt og fint punktert. Dekkvingene er hvelvedem med fine punktrader. Beina er kraftige gravebein, leggene krumme, på forbeina med butte tenner langs hele ytterkanten, ikke bare i spissen. Undersiden er kledt med lange, gulaktige hår.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Arten lever i Kina og Russlands Fjerne Østen.
VM i vintertriatlon 2018

VM i vintertriatlon 2018 (ITU Winter Triathlon World Championships) ble arrangert fra 26. til 28. januar 2018 i Cheile Gradistei i Romania.
Vintertriatlon består av løping, sykling og langrenn. Senior og U23 sin løype var 7,5 km løping, 13,25 km sykling og 10 km langrenn. Juniorløypa var 3 km løping, 5,3 km sykling og 4 km langrenn.
Ole Krarup

Bakgrunn

Ole Krarup var sønn av Per Krarup (1906-1977), fetter til presten og politikeren Søren Krarup, og sønnesønn av historikeren Alfred Krarup (1898-1942). Han ble utdannet cand.jur. fra Københavns Universitet i 1959. Fra 1959 til 1961 var han ansatt i det danske Indenrigsministeriet. I 1969 ble han dr.jur. på avhandlingen Øvrighedsmyndighedens grænser.

Politiker

Ole Krarup var medlem av danske Socialistisk Folkeparti fram til 1968. Deretter ble han medlem av Venstresocialisterne fram til dannelsen av Enhedslisten i 1989.
Ole  Krarup ble første gang valgt til Europaparlamentet i 1994 og gjenvalgt i 1999 og 2004. I oktober 2005 ble han imidlertid utsatt for en alvorlig trafikkulykke i Strasbourg. Han ble påkjørt mens han var på vei på sykkel til parlamentet, og pådro seg åpent kraniebrudd og indre blødninger. Ved årskiftet 2006/2007 overtok Søren Søndergaard hans plass i Europaparlamentet.
Krarup var kandidat for Enhedslisten i Nordsjælland ved folketingsvalgene i 2007 og 2011, men forlot valgkampen i 2011 etter en episode under en paneldebatt da han fiket til en av de andre deltagerne. Episoden ble beklaget, og forklart både med hans høye alder og traumet han pådro seg ved ulykken.
Carregado kraftverk

Carregado kraftverk er et varmekraftverk i Portugal. Det har en installert produksjonskapasitet på 690 MW, fordelt 6 x 125 MW på dampturbiner. Anlegget ble påbegynt omkring 1965, og stod ferdig i 1977. Brenselkilden er tungolje og naturgass.
Operatør er EDP Producao, og utstyret og arbeid er levert av en rekke internasjonale selskaper.
Svenska Nationalsocialistiska Frihetsförbundet

Svenska Nationalsocialistiska Frihetsförbundet (forkortet: S.N.F.f.) var den første nasjonalsosialistiske organisasjonen i Sverige.

Grunnleggelse

Organisasjonen ble grunnlagt av Birger Furugård og hans to brødre Sigurd og Gunnar under et møte i Älvdalen 12. august 1924. Gruppen startet samtidig publikasjonen Nationalsocialisten, med Sigurd som redaktør.
I 1923 hadde Sigurd og Gunnar møtt Adolf Hitler og Erich Ludendorff.
Det påfølgende året skiftet organisasjonen navn til Svenska Nationalsocialistiska Bonde- och Arbetarpartiet. Partiets utbredelse begrenset seg til Värmland. Utgivelsen av Nationalsocialisten ble stoppet.
I 1930 ble partiet slått sammen med Sveriges Nationalsocialistiska Folkparti som var ledet av Sven Olov Lindholm, og Nysvenska folkförbundet som var ledet av Stig Bille og dannet Nysvenska Nationalsocialistiska Förbundet (N.N.S.F.) som året etter skiftet navn til Svenska Nationalsocialistiska Partiet (S.N.S.P.).
Alna teglverk

Alna teglverk var et teglverk som ble etablert i Oslo av Hans Chr. Furulund i 1896 og lå i Strømsveien. Da Osloavdelingen ble nedlagt på midten av 1960-tallet flyttet produksjonen til Nes kommune i Akershus fylke, nær Haga, Auli og Rånåsfoss. I 1977 fusjonerte det med Norsk Leca. Alna teglverk ble nedlagt på begynnelsen av 1990-tallet. Bygningsmassen brukes i dag som lagerlokaler.
Alna teglverk leverte blant annet de kunstnerisk utsmykkede teglsteinene til Oslo Spektrum i Oslo.
Giacomo Meyerbeer

En nyskaper

Meyerbeer huskes først og fremst som en av skaperne av 1800-tallets Grand Opera i Frankrike.  Disse bredt anlagte verkene var kjennetegnet ved overdådige massescener, ballettinnslag og en dristig iscenesetting, og temaene ble hentet fra mer eller mindre «obskure» historiske hendelser.
Den første operaen i denne nye stilen var Robert le Diable fra 1831. Selv om den ikke antar de samme dimensjonene som senere verk i genren, er verket banebrytende både med hensyn til musikk og innhold.  Kontrasten til de operaene Meyerbeer skrev i italiensk stil i tidsrommet 1817-1824 er likevel slående: Disse var sterkt inspirert av Rossini, og hadde sogar resativer med akkompagnement av cembalo eller hammerklaver.  Allerede rundt 1815 ble dette ansett som utdatert når det gjaldt seriøse operaer.
Med Les Huguenots fra 1836 og Le Prophéte fra 1849 befestet Meyerbeer sin stilling som en av Frankrikes fremste operakomponister i første halvdel av 1800-tallet.  I disse spektakulære verkene med handling hentet fra to dramatiske hendelser på 1500-tallet var det ikke spart på noe som helst, og som datidens motstykke til nåtidens påkostede actionfilmer og musikaler, trakk operaene et formidabelt publikum.  
Ved inngangen til 1850-årene hadde imidlertid Giuseppe Verdi og Richard Wagner skapt seg solide navn som operakomponister, og deres verker var nok en viktig årsak til at Meyerbeers operaer gradvis tapte seg i popularitet.
Med Liv som innsats

Handling

Fleksnes er en mann med mange interesser. Bl.a. når det gjelder det å se på TV, er han spesialist. Og kunnskapene deler han gjerne på. Etter hvert utvikler en tv-krangel seg til et veddemål.
Amara quenseli

Utbredelse

Amara quenseli finnes i nesten hele Europa. Utbredt i Nord-Amerika og Asia. Finnes i Norge.

Utseende

Amara quenseli er i underkant av 10 mm lang. Brystskjoldets bakhjørner er tydelig avsatt, men uten å være markert utstikkende. Sidene og bakhjørnene er like brede som dekkvingenes skuldre, slik at billen får et ovalt utseende. Dekkvingene tredje rille-mellomrom (fra midtlinjen / sømmen) mangler helt børstepunkter, en fordypning med ett stivt oppstående hår.

Levevis

Amara quenseli tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Al Jubail-1 kraftverk

Al-Jubail kraftverk nr 1 er et varmekraftverk i det østlige Saudi-Arabia. Det har en installert produksjonskapasitet på 300 MW fordelt på 5 x 60 MW blokker. Operatør er Saline Water Conversion Corp.
Brenselkilden er råolje eller fyringsolje. Anlegget ble installert 1982. Teknologien er levert av Ansaldo. Dette er også et desalineringsanlegg som omgjør sjøvann til ferskvann.
Blokktrykk

Blokktrykk eller tretavletrykk er en grafisk teknikk for å trykke tegninger, tekst eller mønstre på ei overflate. Blokktrykk foregår ved at et speilvendt bilde skjæres ut som et lavt, opphøyd relieff i en plan treblokk som deretter påføres trykkfarge og stemples som et rettvendt avtrykk på tekstil eller fuktet papir. Teknikken er vidt utbredt i Øst-Asia der den oppstod som en metode for å trykke på tøy. Trykkteknikken er enkel og passer hvis man ønsker jevne, fargemettede flater.
Blokktrykking tilsvarer tresnitt, linoleumssnitt og andre teknikker i høytrykk (boktrykk). Tretavletrykk fra treplater der bilder og bokstaver er skåret i relieff, ble i Europa brukt til trykking av både spillkort, ettbladstrykk, religiøse bilder og bøker fra 1400-tallet og framover. Bøkene kalles blokkbøker.
ISO 3166-2:WS

ISO 3166-2:WS er Samoas del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Samoa er det definert koder for 11 distrikter.
Hver kode består av to deler, atskilt av en bindestrek. Første del er WS, ISO 3166-1 alfa-2-koden for Samoa. Andre del er to bokstaver.